b'\n_START_ARTICLE_\nKefija\n_START_PARAGRAPH_\nKefija (arabsko \xd9\x83\xd9\x88\xd9\x81\xd9\x8a\xd8\xa9, k\xc5\xabf\xc4\xaby\xc3\xa4; v mno\xc5\xbeini arabsko \xd9\x83\xd9\x88\xd9\x81\xd9\x8a\xd8\xa7\xd8\xaa, k\xc5\xabf\xc4\xaby\xc4\x81t), poznana tudi kot \xc5\xa1mag/\xc5\xa1imag (arabsko \xd8\xb4\xd9\x85\xd8\xa7\xd8\xba, \xc5\xa1m\xc4\x81\xc4\xa1), gutra (arabsko \xd8\xba\xd8\xb7\xd8\xb1\xd8\xa9, \xc4\xa1u\xe1\xb9\xadr\xc3\xa4) ali hata (arabsko \xd8\xad\xd8\xb7\xd9\x91\xd8\xa9, \xe1\xb8\xa5a\xe1\xb9\xad\xe1\xb9\xad\xc3\xa4), je tradicionalno preprosto pokrivalo arabskih mo\xc5\xa1kih, ki \xc5\xa1\xc4\x8diti pred Soncem in je ime dobilo po ira\xc5\xa1kem mestu Kufa (kjer je v za\xc4\x8detku bilo del tradicionalne no\xc5\xa1e). Gre pravzaprav za kvadraten kos bomba\xc5\xbene tkanine, ki se prepogne po diagonali in se ga na glavo posadi na enega izmed ve\xc4\x8d mo\xc5\xbenih na\xc4\x8dinov: kot turban ali na podoben na\xc4\x8din, kot muslimanske \xc5\xbeenske nosijo rute. V tem primeru se jo na glavo pritrdi z jermenom - agalom, ki se ga enkrat ali ve\xc4\x8dkrat (tipi\xc4\x8dno dvakrat) ovije okoli \xc4\x8dela in tilnika tako, da ne dose\xc5\xbee u\xc5\xa1es._NEWLINE_Tradicionalno jo nosijo arabski beduini, ponekod tudi kmetje. Na obmo\xc4\x8dju Perzijskega zaliva je tipi\xc4\x8dno bele barve, severno od tam prevladujejo \xc4\x8drni ali rde\xc4\x8di vzorci na beli podlagi._NEWLINE_V 30. letih 20. stoletja je kefija zaradi raz\xc5\xa1irjenosti na pode\xc5\xbeelju (po mestih je \xc5\xa1e vedno prevladoval fes) postala simbol palestinskega nacionalizma in upora proti britanski mandatni upravi in judovskim priseljencem. Amin al-Huseini je to posku\xc5\xa1al dose\xc4\x8di celo z gro\xc5\xbenjami s smrtno kaznijo za tiste, ki je ne bi hoteli nositi. Britanske oblasti v D\xc5\xbeeninu so hotele prepre\xc4\x8diti njeno no\xc5\xa1njo in poveljnik je celo zagrozil z zaporno kaznijo vsem kr\xc5\xa1iteljem, vendar so ga nadrejeni zaradi mo\xc5\xbenih nemirov kmalu prislili v preklic te zahteve._NEWLINE_V 60. letih so njen uporni\xc5\xa1ki pomen ponovno\xc2\xa0\xc2\xbbodkrili\xc2\xab\xc2\xa0palestinski \xc5\xa1tudentje ter akademiki in kefija s \xc4\x8drno belim vzorcem je kmalu postala nepogre\xc5\xa1ljiv za\xc5\xa1\xc4\x8ditni znak Jaserja Arafata, saj se je v javnosti le redko pokazal brez nje.'